P. Paška, predseda NR SR: (2008-12-09):
Pán minister, máte slovo. M. Janušek, minister výstavby a regionálneho rozvoja SR: Konzorcium na žiadosť nášho ministerstva a plne v súlade s Európskou komisiou schváleným komunikačným plánom vyše 80 % televíznych šotov umiestňuje v prime timeoch, t. j. v najsledovanejších časoch. Suma 170-tisíc za pol minúty, ktorú platí naše ministerstvo, je zjavne výhodná. A opätovne zdôrazňujem, je to suma, ktorá musí byť počas celých deviatich rokov. Čiže, samozrejme, neočakávame, že asi za rok, dva, tri, päť rokov tieto sumy budú nižšie. Suma tisíc korún za normostranu prekladu angličtina, francúzština, nemčina. Naše ministerstvo napriek vlastnému prieskumu a záujmu nenašlo renomovanú prekladateľskú spoločnosť, ktorá by preložila slovenský text do anglického jazyka za sumu nižšiu ako tisíc korún za normostranu. Naopak, ponúkané ceny boli oveľa vyššie. Suma dohodnutá v zmluve sa tak javí ako výhodná. Doterajšie preklady pre potreby komunikácie s orgánmi Európskej únie a členskými krajinami Európskej únie boli v absolútnom poriadku bez akýchkoľvek pripomienok zo strany týchto subjektov. Upozorňujem, že práve kvalita bola v minulosti problémom. Prekladatelia zabezpečení konzorciom dodávajú preklady v kvalite požadovanej zo strany Európskej únie. Teraz čo sa týka exkluzivity zmluvy. O exkluzivitu v zmluve požiadal víťazný uchádzač z dôvodov, že ide o záväzok nemenných cien za obdobie deväť rokov, o ktorom som už hovoril, a je nepochybné, že počas tohto obdobia dôjde k zmenám trhových cien smerom hore, t. j. môže dôjsť a nepochybne dôjde k situácii, keď pri niektorých službách bude konzorcium stratové, t. j. strata sa bude dať vyrovnať iba v prípade, ak dôjde k zisku na iných položkách. A toto je výhoda nášho ministerstva, ktorú sme týmto obstaraním dosiahli ceny platné, aj keď už budú nižšie ako trhové. Konzorcium muselo zabezpečiť množstvo odborníkov, ktorých zazmluvňuje na celé obdobie trvania zmluvy. Uvedené vyžaduje prevzatie záväzkov konzorcia voči týmto osobám a to sa vykonáva iba preto, aby sa poskytli kvalitné služby pre ministerstvo po celé obdobie trvania zmluvy. Konzorcium takto pre naše ministerstvo zabezpečilo odborníkov z takých oblastí, ktoré nie sú bežné, a týchto pre ministerstvo po celú dobu platnosti zmluvy udržuje k dispozícii. Toto je ďalší podstatný úspech, ktorý sme dosiahli uzavretím takejto zmluvy. Potvrdzuje sa to, že problematika eurofondov je veľmi náročná a komplikovaná, nie je zaujímavá, ale je to veľmi dobrá živná pôda pre našich neprajníkov, aby nás mohli kritizovať. A už pomaly budem končiť. Vážená Národná rada Slovenskej republiky... (Potlesk a reakcie z pléna.) Veď vy ste to chceli, aby som vám to vysvetľoval. (Smiech v sále.) Ministerstvo výstavby a regionálneho rozvoja je centrálnym koordinačným orgánom, ktorý zabezpečuje prípravu, údržbu a monitoring systému čerpania prostriedkov Európskych spoločenstiev v celej Slovenskej republike. Zodpovedá za kvalitu a kvantitu čerpania prostriedkov Európskeho spoločenstva voči ostatným riadiacim orgánom, ako aj voči občanom Slovenskej republiky a Európskej komisii. Za výkon týchto činností bolo naše ministerstvo viackrát pozitívne hodnotené zo strany predstaviteľov Európskej komisie a o kvalite svedčí aj doterajší stav príprav čerpania a výsledky čerpania. Naše ministerstvo bolo povinné rýchlo a kvalitne zabezpečiť vybudovanie systému čerpania pomoci z fondov Európskeho spoločenstva a tento uviesť do praxe. Nemali sme dostatok vlastných odborníkov. Museli sme konať, keďže nesporne bez skorého zabezpečenia služieb externých odborníkov, nakoľko naše ministerstvo, ale ani žiadny iný koordinačný orgán v Európskej únii nemá dostatok odborníkov na taký široký okruh činností, akým podpora čerpania fondov Európskeho spoločenstva je, by nedošlo ku kvalitnej a včasnej príprave. Je pritom nesporné, že zabezpečenie viacerých služieb súčasne na celé obdobie deviatich rokov ušetrilo enormné množstvo času, možno i rok, o ktorý by sa omeškala príprava a zabezpečovanie ďalšieho fungovania systému čerpania prostriedkov z Európskeho spoločenstva v celej Slovenskej republike, ak by naše ministerstvo muselo každú službu na čiastkové obdobia obstarávať samostatne. A je veľmi reálne, že sa tým ušetrilo aj množstvo prostriedkov. Pričom poukazujem, že činnosti technickej asistencie sú financované do výšky 95 % z fondov Európskeho spoločenstva. Naše ministerstvo by preto malo byť chválené za to, že čerpanie prostriedkov v novom programovom období je realita. Nám sa to podarilo. Dnes máme úspešne implementovaný systém čerpania pomoci z fondov Európskeho spoločenstva. Tento funguje a javí sa ako vhodný a udržateľný. Môžem hodnotiť, že vidím za mojou prácou na ministerstve výstavby a regionálneho rozvoja kus dobrej roboty. Vďaka nám plní Slovenská republika svoje záväzky voči Únii, ako aj voči svojim občanom v oblasti čerpania pomoci. A uvedené je faktom vo veľkej miere aj vďaka poctivej a kvalitnej práci odborníkov zo strany konzorcia, či už ich interní ľudia, alebo zabezpečení subdodávateľsky. Čiže zhrniem niektoré fakty: - Služby, ktoré si naše ministerstvo od konzorcia doteraz prevzalo, boli dodané včas a vo vysokej kvalite. Oprávnene očakávam a dúfam, že konzorcium z doterajšej úrovne kvality nezľaví. - Obstaranie konzorcia bolo v súlade so zákonom, ako už potvrdil Úrad pre verejné obstarávanie. Aj zverejnenie oznámenia na úradnej tabuli bolo v súlade so zákonom o verejnom obstarávaní a s predpismi Európskeho spoločenstva. - Obstaranie bolo kontrolované a hodnotil ho jeden z najväčších odborníkov v Slovenskej republike v oblasti verejného obstarávania. - Konzorcium je zložené zo štyroch solidárne zodpovedných spoločností. Preukázalo schopnosť služby kvalitne dodávať a preukazuje to aj súčasnými výsledkami. - Ceny v zmluve sú dohodnuté na obdobie deviatich rokov do roku 2015. Sú primerané obdobiu platnému v čase uzatvárania zmluvy. Riziko zvýšenia cien je na konzorciu. Naše ministerstvo obstarávaním širšieho rozsahu služieb na celé obdobie jednoznačne, hovorím ešte raz, jednoznačne ušetrilo čas a peniaze oproti čiastkovým obstarávaniam. - V súčasnosti prebiehajú vo vzťahu k obstarávaniu konzorcia dve kontroly. Opakovaná kontrola z Úradu pre verejné obstarávanie a následne paralelne zo strany Najvyššieho kontrolného úradu, ktorá je zameraná na oprávnenosť platieb. Úrad pre verejné obstarávanie už raz povedal, že je všetko v poriadku. Každá platba, ktorá je z prostriedkov Únie uhradená, podlieha veľmi prísnej a viacstupňovej kontrole. Tieto kontroly ešte nie sú ukončené. Vážené dámy, vážení páni, ďakujem vám za čas, ktorý ste mi poskytli, a že ste boli ochotní ma vypočuť. Hovoril som k vám veľmi úprimne, otvorene, s cieľom, aby som vás oboznámil o skutočnosti, aká je, a využil som aj to, že niektoré informácie naše médiá veľmi nerady dávajú do svojich novín. Takže ďakujem pekne za pozornosť. Želám pekný večer a pekné sviatky. (Potlesk.)